**Likumprojekta “Grozījumi Korupcijas novēršanas un apkarošanas biroja likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Korupcijas novēršanas un apkarošanas biroja likumā” (turpmāk – Likumprojekts) mērķis ir:1. 1) noteikt tiesības Korupcijas novēršanas un apkarošanas birojam (turpmāk – Birojs), pildot Korupcijas novēršanas un apkarošanas biroja likumā noteiktās funkcijas, personas datu apstrādi veikt par to neinformējot datu subjektu un ierobežojot tā piekļuves tiesības, ciktāl tas nav pretrunā ar tiesībaizsardzības nolūkos apstrādājamo personas datu jomu regulējošajiem normatīvajiem aktiem;
2. 2) noteikt, ka gadījumā, ja Biroja amatpersona ir izdarījusi disciplinārpārkāpumu, bet šis pārkāpums ir mazsvarīgs vai nav radījis nelabvēlīgas sekas, tai var izteikt aizrādījumu, neierosinot disciplinārlietu vai pieņemot lēmumu par disciplinārlietas izbeigšanu.

Likumprojekta spēkā stāšanās paredzēta normatīvajos aktos noteiktajā vispārējā kārtībā, neparedzot konkrētu spēkā stāšanās datumu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts izstrādāts pēc Biroja iniciatīvas. Attiecībā uz Likumprojekta 1.pantu norādāms, ka Saeimā izskatāmā likumprojekta “Tiesībaizsardzības nolūkos apstrādājamo personas datu likums” (Nr. 1236/Lp12) 11.panta trešā daļa, 12.panta otrā daļa, 13.panta astotā daļa pieļauj šādu iniciatīvu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Likumprojekta 1.pants.**2016. gada 27. aprīlī tika pieņemta Eiropas Parlamenta un Padomes direktīva (ES) 2016/680 par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem vai izpildītu kriminālsodus, un par šādu datu brīvu apriti, ar ko atceļ Padomes pamatlēmumu 2008/977/TI (turpmāk – Policijas direktīva). Ievērojot minēto, Tieslietu ministrija izstrādājusi likumprojektu “Tiesībaizsardzības nolūkos apstrādājamo personas datu likums” (Nr. 1236/Lp12) (turpmāk – Tiesībaizsardzības nolūkos apstrādājamo personas datu likums), kuru pēc tā atbalstīšanas Ministru kabinetā Valsts kanceleja iesniegusi Saeimā un Saeimas Prezidijs 2018.gada 23.aprīlī nodevis Juridiskajai komisijai turpmākai rīcībai.Tiesībaizsardzības nolūkos apstrādājamo personas datu likuma III daļā noteiktas datu subjekta tiesības, proti, Tiesībaizsardzības nolūkos apstrādājamo personas datu likuma 11.pants nosaka pārziņa pienākumu informēt datu subjektu par tā personas datu apstrādi. 12.pantā noteikts, ka datu subjektam jānodrošina piekļuves tiesības saviem datiem, savukārt 13.pantā datu subjektam piešķirtas tiesības lūgt labot personas datus, tos dzēst vai ierobežot to apstrādi. Vienlaikus, lai novērstu varbūtību, ka tiek kaitēts noziedzīgu nodarījumu, administratīvo pārkāpumu novēršanai, atklāšanai, izmeklēšanai vai saukšanai pie atbildības par tiem, vai kriminālsodu vai administratīvo sodu izpildei, Tiesībaizsardzības nolūkos apstrādājamo personas datu likumā ir paredzēta iespēja speciālajos likumos noteikt šādus izņēmumus attiecībā uz datu subjekta tiesībām:1) apstrādājot personas datus, datu subjektu var neinformēt, ja likumā, kas regulē konkrēto personas datu apstrādi, ir paredzēta personas datu apstrāde, neinformējot datu subjektu;2) datu subjekta piekļuves tiesības var ierobežot, ja likumā, kas regulē konkrēto personas datu apstrādi, ir paredzēta personas datu apstrāde, ierobežojot datu subjekta piekļuves tiesības;3) pārzinis var nesniegt informāciju datu subjektam par pieprasījuma izskatīšanu, veiktajām darbībām saistībā ar pieprasījumu, vai atteikumu labot personas datus, tos dzēst vai ierobežot apstrādi un par atteikuma iemesliem. Birojs ir Ministru kabineta pārraudzībā esoša tiešās pārvaldes iestāde, kurai saskaņā ar Korupcijas novēršanas un apkarošanas biroja likumu noteiktas konkrētas funkcijas korupcijas novēršanā un apkarošanā, politisko organizāciju (partiju) un to apvienību finansēšanas noteikumu izpildes kontrolē un priekšvēlēšanu aģitācijas kontrolē.Biroja īstenotie darbības virzieni ir korupcijas novēršana un apkarošana, politisko partiju finansēšanas noteikumu izpildes kontrole, nodrošinot noziedzīgu nodarījumu atklāšanu un izmeklēšanu, valsts amatpersonu darbības kontroli, politisko partiju finansēšanas kontroli un aģitācijas uzraudzību, kā arī starptautisko sadarbību. Realizējot minētās funkcijas, Biroja amatpersonas iegūst lielu datu apjomu. Biroja amatpersonu iegūtās, saņemtās, reģistrētās, apstrādātās, apkopotās, analizētās un glabātās informācijas, tostarp, personas datu, izpaušana var negatīvi ietekmēt korupcijas novēršanu un apkarošanu gan administratīvo pārkāpumu lietās, gan veicot izmeklēšanu un operatīvo darbību, lai atklātu Krimināllikumā paredzētos noziedzīgos nodarījumus. Informācijas pieejamības ierobežošana nepieciešama, lai aizsargātu informācijas avotus un izmantotos paņēmienus resorisko pārbaužu un kriminālprocesa ietvaros. Biroja iegūtā informācija aizsargājama ar mērķi izmantot šo informāciju lēmumu pieņemšanā, kas sekmētu gan īstermiņa operatīvos mērķus, gan ilgtermiņa stratēģiskos mērķus. Tā kā Tiesībaizsardzības nolūkos apstrādājamo personas datu likumā ietvertās tiesību normas ir uzskatāmas par vispārējām tiesību normām attiecībā uz Biroja darbību regulējošām tiesību normām, Korupcijas novēršanas un apkarošanas biroja likumā nepieciešams noteikt tiesības Birojam, pildot Korupcijas novēršanas un apkarošanas biroja likumā noteiktās funkcijas, personas datu apstrādi veikt par to neinformējot datu subjektu un ierobežot tā piekļuves tiesības, ciktāl tas nav pretrunā ar tiesībaizsardzības nolūkos apstrādājamo personas datu jomu regulējošajiem normatīvajiem aktiem. **Likumprojekta 2.pants.**Birojs praksē ir konstatējis, ka Korupcijas novēršanas un apkarošanas biroja likumā nav noregulētas situācijas, kad Biroja amatpersona ir izdarījusi disciplinārpārkāpumu, bet konkrēta soda piemērošana pārkāpuma mazsvarīguma vai seku neesamības dēļ nav lietderīga. Disciplinārpārkāpuma konstatēšana ne vienmēr ir nepieciešama tikai tāpēc, lai vainīgajai personai piemērotu sodu. Pārkāpuma konstatēšana un tā izdarīšanas apstākļu noskaidrošana dažkārt ir nepieciešama [..] ar mērķi novērst līdzīgu gadījumu atkārtošanos (sk. Senāta Administratīvo lietu departamenta 2010.gada 15.oktobra Lēmuma lietā Nr.A7006810 SKA-742/2010 motīvu daļas 9. un 11. punktu).Normatīvajos aktos attiecībā uz ierēdņiem un Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm šādos gadījumos ir paredzēta iespēja izbeigt disciplinārlietu, izsakot aizrādījumu, kas nav disciplinārsods. Attiecībā uz ierēdņu disciplinārbildību Valsts civildienesta ierēdņu disciplināratbildības likuma 33.pants nosaka, ka lēmumu par disciplinārlietas izbeigšanu, izsakot aizrādījumu, pieņem tad, ja izmeklēšanas gaitā konstatēts, ka ierēdnis ir izdarījis disciplinārpārkāpumu, bet šis pārkāpums ir mazsvarīgs, proti, disciplinārpārkāpums nav radījis nelabvēlīgas sekas vai citu personu tiesību apdraudējumu. Aizrādījuma izteikšana nav disciplinārsods. Arī Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm disciplināratbildības likums 13.1 pants nosaka, ka, ja Iekšlietu ministrijas sistēmas iestāžu vai Ieslodzījuma vietu pārvaldes amatpersona ar speciālajām dienesta pakāpēm ir izdarījusi disciplinārpārkāpumu, bet šis pārkāpums ir mazsvarīgs vai nav radījis nelabvēlīgas sekas, augstāka amatpersona tai var izteikt rakstveida aizrādījumu, neierosinot disciplinārlietu vai pieņemot lēmumu par disciplinārlietas izbeigšanu. Arī šis aizrādījums nav disciplinārsods.Tāpat Administratīvā apgabaltiesa 2017.gada 27.novembra sprieduma lietā Nr.A420269916[[1]](#footnote-1) motīvu daļas 24.punktā norādījusi, ka Korupcijas novēršanas un apkarošanas biroja likuma 25.pants nosaka Biroja amatpersonu disciplināratbildību, nemaz neparedzot tiesības izbeigt disciplinārlietu, atzīstot pārkāpumu par mazsvarīgu un izsakot (mutvārdu) aizrādījumu.Likumprojekts pilnveidos Biroja disciplinārlietu izskatīšanas procesu un disciplinārsodu piemērošanu, kā arī nodrošinās vienveidīgu praksi valsts dienestā. Likumprojekts paredz papildināt Korupcijas novēršanas un apkarošanas biroja likumu ar 26.pantu, nosakot, ka gadījumā, ja Biroja amatpersona ir izdarījusi disciplinārpārkāpumu, bet šis pārkāpums ir mazsvarīgs vai nav radījis nelabvēlīgas sekas, tai var izteikt aizrādījumu, neierosinot disciplinārlietu vai pieņemot lēmumu par disciplinārlietas izbeigšanu. Lai nodrošinātu objektīvu konstatētā pārkāpuma izskatīšanu, pirms aizrādījuma izteikšanas Biroja amatpersonai tiks lūgts iesniegt rakstveida paskaidrojumu. Papildus noteikts, ka aizrādījumu izsaka rakstveidā (arī rezolūcijas veidā), norādot darbību vai bezdarbību, kas ietver disciplinārpārkāpuma pazīmes, un pārkāpto tiesību normu, par to informējot Biroja amatpersonu, kurai tiek izteikts aizrādījums. Aizrādījums nav disciplinārsods un tas nav apstrīdams. Vienlaikus, tā dokumenta kopiju, kurā rakstveidā izteikts aizrādījums, pievieno personas lietai. |
| 3. | Projekta izstrādē iesaistītās institūcijas un publiskas personas kapitālsabiedrības | Nav. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektā paredzētais regulējums skars datu subjektus, kuru datus apstrādā Birojs, un Biroja amatpersonas. |
| 2. | Tiesiskā regulējuma ietekme uz tautsaimniecību un administratīvo slogu | Ietekme uz tautsaimniecību netiek prognozēta.Likumprojekta 1.pantā izveidotais tiesiskais regulējums sekmēs Biroja īstermiņa operatīvos mērķus un ilgtermiņa stratēģiskos mērķus. |
| 3. | Administratīvo izmaksu monetārs novērtējums | Nav. |
| 4. | Atbilstības izmaksu monetārs novērtējums | Nav. |
| 5. | Cita informācija | Likumprojektā paredzētajam regulējumam nav tiešas ietekmes uz administratīvo slogu, jo nav iespējams prognozēt disciplinārpārkāpumu skaitu, kā arī to, cik datu subjektu vērsīsies Birojā ar mērķi noskaidrot, vai Birojs apstrādā jebkādu informāciju, kas attiecas uz konkrēto datu subjektu. Administratīvās izmaksas nav iespējams aprēķināt naudas izteiksmē, jo iztrūkst divas no formulā (2009. gada 15. decembra Ministru kabineta instrukcijas Nr.19 "Tiesību akta projekta sākotnējās ietekmes izvērtēšanas kārtība" 24. punkts) minētajām komponentēm: “n” – subjektu skaits, uz ko attiecas projektā paredzētās informācijas sniegšanas prasības, un “b” – cik bieži gada laikā projekts paredz informācijas sniegšanu. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Likumprojekta 1.pants atbilst Eiropas Parlamenta un Padomes 2016. gada 27. aprīļa direktīva (ES) 2016/680 par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem, vai izpildītu kriminālsodus, un par šādu datu brīvu apriti, ar ko atceļ Padomes Pamatlēmumu 2008/977/TI un Eiropas Parlamenta un Padomes 2016. gada 27. aprīļa regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula). |
| 2. | Citas starptautiskās saistības | Likumprojekta 1.pants atbilst Eiropas Cilvēka tiesību un pamatbrīvību aizsardzības konvencijas 8. pantam. |
| 3. | Cita informācija | Nav. |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes 2016. gada 27. aprīļa direktīva (ES) 2016/680 par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem, vai izpildītu kriminālsodus, un par šādu datu brīvu apriti, ar ko atceļ Padomes Pamatlēmumu 2008/977/TI.Eiropas Parlamenta un Padomes 2016. gada 27. aprīļa regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula). |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 13.panta ceturtā daļa | likumprojekta 1.pants | Pārņemts pilnībā | Stingrākas prasības nav paredzētas |
| 15.panta otrā daļa | likumprojekta 1.pants | Pārņemts pilnībā | Stingrākas prasības nav paredzētas |
| 16.panta ceturtās daļas otrais teikums | likumprojekta 1.pants | Pārņemts pilnībā | Stingrākas prasības nav paredzētas |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Pārņemts pilnībā. Skatīt anotācijas I. sadaļas 2.punktu. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Likumprojekts šo jomu neskar. |
| Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Izsludinot projektu Valsts sekretāru sanāksmē, tika lūgts sniegt atzinumu Korupcijas novēršanas un apkarošanas biroja Sabiedriski konsultatīvajai padomei, kuras sastāvā ir šādas deviņpadsmit nevalstiskās organizācijas: Latvijas Juristu biedrība, Latvijas Darba devēju konfederācija, Latvijas Pilsoniskā alianse, Latvijas Tirgotāju asociācija, Latvijas Preses izdevēju asociācija, Latvijas Komercbanku asociācija, Patērētāju atbalsta centrs, Latvijas Tirdzniecības un rūpniecības kamera, Latvijas Krimināllietu advokātu biedrība, Latvijas Būvnieku asociācija, Korporatīvās ilgtspējas un atbildības institūts (InCSR), biedrība “Veselības projekti Latvijai”, Latvijas Raidorganizāciju asociācija, Latvijas Juristu apvienība, Lauksaimnieku organizāciju sadarbības padome, Sabiedrība par atklātību – Delna, Sabiedriskās politikas centrs PROVIDUS, Latvijas telekomunikāciju komersantu asociācija. |
| 2. | Sabiedrības līdzdalība projekta izstrādē | Atbilstoši 2018.gada 28.jūnija Valsts sekretāru sanāksmes protokollēmuma (prot. Nr.25 23.§) 2.punktam Birojs lūdza Korupcijas novēršanas un apkarošanas biroja Sabiedriski konsultatīvās padomes viedokli par Likumprojektu. |
| 3. | Sabiedrības līdzdalības rezultāti | Uz aicinājumu sniegt viedokli par Likumprojektu Korupcijas novēršanas un apkarošanas biroja Sabiedriski konsultatīvā padome nav atsaukusies. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Birojs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde neietekmēs pārvaldes funkcijas vai institucionālo struktūru.Saistībā ar likumprojekta izpildi nav nepieciešams veidot jaunas institūcijas, likvidēt vai reorganizēt esošās.Likumprojekta izpilde neietekmēs institūcijai pieejamos cilvēkresursus. |
| 3. | Cita informācija | Nav. |

Ministru prezidents Māris Kučinskis

Vizē:

Korupcijas novēršanas un

apkarošanas biroja priekšnieks Jēkabs Straume

Stepiņa 67797257

Diana.Stepina@knab.gov.gov.lv

Zelča 67797209

Inese.Zelca@knab.gov.lv

1. Lieta izskatīta slēgtā rakstveida procesā. [↑](#footnote-ref-1)